ΖΩΗ ΡΟΥΤΗ Α4

ΣΥΝΕΧΕΙΑ ΕΜΒΑΘΥΝΣΗΣ ΤΗΣ ΠΡΟΣΩΠΙΚΟΤΗΤΑΣ ΚΑΙ ΤΩΝ ΚΙΝΗΤΡΩΝ

ΤΗΣ ΦΟΝΙΣΣΑΣ (ΑΛ.ΠΑΠΑΔΙΑΜΑΝΤΗΣ)

ΠΡΟΣΩΠΙΚΟΤΗΤΑ :

Η Φραγκογιαννού χαρακτηρίζεται από κυνικότητα, επιθετικότητα, έλλειψη συμπόνιας και έντονη χειριστική συμπεριφορά. Επίσης , δεν μπορεί εύκολα να διατηρήσει στενές σχέσεις με άλλους ανθρώπους και να τους αγαπήσει πραγματικά γιατί ενώ αντιλαμβάνεται τις πράξεις της , τις επικροτεί και τις θεωρεί ως επιβεβλημένες . Η προσωπικότητά της διαμορφώθηκε στη παιδική της ηλικία, στην οποία ένιωσε ανεπιθύμητη λόγω του φύλου της και η σχέση της με τη μητέρα της ήταν τραυματική. Δεν διαφαίνεται στοργή και αγάπη προς τους γονείς και τα αδέρφια της, αλλά ούτε και προς τη δική της οικογένεια . Η μητέρα της εκμεταλλευόταν τους ανθρώπους γύρω της και απείχε πολύ από το πρότυπο της μητέρας που παρέχει ασφάλεια στα παιδιά της . Από τη παιδική της ηλικία και μετά , αναπαράγει τη συμπεριφορά των γονιών της και ζει μέσα από την εκμετάλλευση για να επιβιώσει . Το ψυχολογικό αποτέλεσμα είναι να νιώθει μίσος για το γυναικείο φύλο και ότι αυτή είναι η αιτία της καταπίεσης και της δυστυχίας της.

ΚΙΝΗΤΡΑ :

Η Φραγκογιαννού νιώθει καταπιεσμένη λόγω των προκαταλήψεων της εποχής αλλά και των δικών της βιωμάτων. Αναφέρει ότι όλη της τη ζωή υπηρετεί τους άλλους. Επηρεασμένη από τις αντιλήψεις της εποχής δολοφονεί νεαρά κορίτσια για να τα απαλλάξει από τη γεμάτη βάσανα ζωή τους .Θεωρεί ότι η γέννα τους θα προκαλέσει μεγάλη δυστυχία στους γονείς τους και κατ’ επέκταση στις ίδιες , που θα δυστυχήσουν υπηρετώντας αρχικά τους γονείς τους , αργότερα τους συζύγους και τα παιδιά τους. Μια φτωχή, αμαθής, βασανισμένη γυναίκα, που ζει μέσα σε μια κοινωνία ανδροκρατούμενη που δεν τη βοηθά καθόλου, αντίθετα την καταπιέζει με τη νοοτροπία της. Αισθάνεται την καταπίεση του φύλου της, η γυναίκα θεωρείται «αδύνατο μέρος» και οι γαμπροί απαιτούν υπέρμετρη προίκα για να τη παντρευτούν. Ζώντας λοιπόν μέσα σε ένα τέτοιο καταπιεστικό περιβάλλον συνειδητοποιεί σταδιακά τη γυναικεία σκλαβιά της και την κοινή γυναικεία μοίρα, και «επαναστατεί».

Επίσης, ερμηνεύει τις καταστάσεις στηριγμένη αποκλειστικά στη δική της οπτική . Καταπιάνεται συνεχώς με ανώτερα ζητήματα πιστεύοντας ότι όλα μπορεί να τα καταλάβει λογικά και με το νου. Η εγκληματική συμπεριφορά της Φόνισσας φαίνεται να οφείλεται κυρίως στα παιδικά της χρόνια, αλλά και στην δύσκολη καθημερινότητά της. Ένα κίνητρο αποτελούσε η μορφή της αδικίας που υπέστη η ίδια η Φραγκογιαννού από τους γονείς της, που αφορούσε την προίκα  που της δόθηκε, αλλά και γενικότερα τον ρόλο που ασκούσε μέσα στο πλαίσιο της οικογένειας.